## Pravilnik o sastavu, imenovanju i načinu rada Stručnog povjerenstva za prosudbu školskih udžbenika za osnovnu i srednju školu

### NN 7/2007 (17.1.2007.), Pravilnik o sastavu, imenovanju i načinu rada Stručnog povjerenstva za prosudbu školskih udžbenika za osnovnu i srednju školu

# MINISTARSTVO ZNANOSTI, OBRAZOVANJA I ŠPORTA

**295**

Na temelju članka 7. Zakona o udžbenicima za osnovnu i sred­nju školu (»Narodne
novine«, broj 36/06., u daljnjem tekstu: Zakon), ministar znanosti, obrazovanja
i športa donosi

## PRAVILNIK

### O SASTAVU, IMENOVANJU I NAČINU RADA STRUČNOG POVJERENSTVA ZA PROSUDBU ŠKOLSKIH UDŽBENIKA ZA OSNOVNU I SREDNJU ŠKOLU

I. Opće odredbe

Članak 1.

Ovim pravilnikom uređuje se sastav, imenovanje članova te način rada Stručnog
povjerenstva za prosudbu školskih udžbenika (u daljnjem tekstu: Povjerenstvo).
Zadaća Povjerenstva je utvrđivanje usklađenosti udžbenika s nastavnim planom i
programom ili eksperimentalnim nastavnim planom i programom i udžbeničkim
standardom te stručna prosudba ponuđenog udžbenika.

II. Sastav i imenovanje Povjerenstva

Članak 2.

Članove Povjerenstva imenuje ministar na temelju javnog poziva.
Povjerenstvo se imenuje za određeni nastavni predmet ili nastav­no područje kada
je podnesen zahtjev ili više zahtjeva za odobrenje udžbenika iz toga nastavnog
predmeta odnosno područja.
Povjerenstvo može biti imenovano i za pojedinu vrstu nastav­nog programa,
tematsku cjelinu ili posebna izdanja udžbenika, ovisno o podnesenim zahtjevima
za odobrenje udžbenika.

Članak 3.

Povjerenstvo za pojedini udžbenik ima pet članova, od toga:
– znanstvenika, odnosno stručnjaka za nastavni predmet ili područje za koje je
udžbenik namijenjen;
– metodičara za određeni nastavni predmet ili područje;
– tri učitelja odnosno nastavnika za nastavni predmet ili područje u osnovnoj
ili srednjoj školi koji imaju najmanje pet godina iskustva u nastavi.
Ako za određeni nastavni predmet ili područje nema odgovarajućeg metodičara,
iznimno se može imenovati stručnjak iz toga nastavnog premeta odnosno nastavnog
područja.
U Povjerenstvo koje prosuđuje udžbenik na jeziku i pismu nacionalne manjine
imenuju se tri člana s iskustvom u nastavi na jeziku i pismu nacionalne manjine.
U Povjerenstvo za udžbenike za djecu s posebnim potrebama imenuju se tri člana s
iskustvom u nastavi s učenicima s posebnim potrebama.
U Povjerenstvo koje prosuđuje udžbenike koji se koriste u dopunskoj nastavi s
djecom hrvatskih građana u inozemstvu imenuju se tri člana s iskustvom u takvoj
vrsti nastave.
U Povjerenstvu za udžbenike za obrazovanje odraslih jedan član povjerenstva je
andragog.

Članak 4.

Radi sprječavanja sukoba interesa u radu Povjerenstva, član Povjerenstva prije
početka rada potpisuje izjavu da nije autor udžbenika te da nije rodbinski
povezan s autorom, odnosno rodbinski ili poslovno povezan s bilo kojim
licenciranim nakladnikom udžbenika, a u skladu s odredbom članka 8. Zakona.

III. Način rada Povjerenstva

Članak 5.

Članovi Povjerenstva samostalno prosuđuju ponuđeni udžbenik prema svojoj
kompetenciji i savjesti sa znanstvene, metodičke ili praktične razine.
Prosudbom se utvrđuje ispunjava li udžbenik znanstvene zah­tjeve, pedagoške i
psihološke standarde i zahtjeve, didaktičko-metodičke standarde i zahtjeve,
etičke zahtjeve, jezične zahtjeve, likovno--grafičke zahtjeve i standarde,
tehničke standarde za izradu tiskanih udžbenika ili zahtjeve u izradi
elektroničkog udžbenika, posebne zahtjeve u izradi udžbenika za pripadnike
nacionalnih manjina te zahtjeve u izradi i prilagodbi udžbenika za učenike s
posebnim potrebama utvrđene udžbeničkim standardom.
Prema elementima i instrumentariju za ocjenu usklađenosti udžbenika s nastavnim
planom i programom ili eksperimentalnim nastavnim planom i programom i
udžbeničkim standardom, svaki član Povjerenstva samostalno ocjenjuje udžbenik na
obrascu »Samostalna prosudba člana stručnog povjerenstva o udžbeniku« uz koji
prilaže pisano obrazloženje.
Član Povjerenstva ocjenjuje je li udžbenik prihvatljiv ili nije prihvatljiv ili
se upućuje na doradu te vlastoručno potpisuje obrazac i pisano obrazloženje.

Članak 6.

Na temelju samostalnih prosudbi članova Povjerenstva koji su prosuđivali isti
udžbenik, Povjerenstvo na zajedničkoj sjednici donosi zajedničku stručnu
prosudbu s obrazloženjem na obrascu »Zajed­nička prosudba stručnog povjerenstva
o udžbeniku«. Obrazloženje mora sadržavati jasne razloge za donošenje ocjene
udžbenika, osobito ako je Povjerenstvo izradilo negativno mišljenje o udžbeniku.
Zajedničku prosudbu o udžbeniku i stručnu ocjenu s obrazloženjem potpisuju svi
članovi Povjerenstva.
Na temelju zajedničke prosudbe s obrazloženjem, udžbenik se može uputiti i na
doradu.
Ako je ocjena Povjerenstva da udžbenik treba doraditi, Ministarstvo će vratiti
udžbenik nakladniku na doradu radi ispravljanja utvrđenih nedostataka. Nakladnik
je dužan doraditi udžbenik i dorađenoga vratiti Ministarstvu u roku od 15 dana
nakon primitka zahtjeva. Povjerenstvo je dužno konačnu prosudbu o prihvaćanju
ili neprihvaćanju dorađenog udžbenika donijeti u roku od osam dana na obrascu uz
koji se prilaže i zajedničko obrazloženje.
Povjerenstvo u tijeku postupka prosudbe udžbenika može zatražiti razgovor s
autorom, urednikom ili predstavnikom nakladnika radi razjašnjavanja, rješavanja
ili otklanjanja uočenih primjedbi.

Članak 7.

O prosudbi udžbenika Ministarstvo obavještava nakladnika u roku od 90 dana od
dostave zahtjeva za odobrenje udžbenika.
Ako je prosudba o udžbeniku negativna, nakladnik ima pravo u roku od osam (8)
dana od dana dostave obavijesti uložiti prigovor Ministarstvu.
O prigovoru nakladnika očituje se Povjerenstvo u roku od 15 dana od dana dostave
prigovora.

Članak 8.

Povjerenstvo na temelju zajedničke prosudbe izrađuje mišljenje kojim predlaže
ministru da se ponuđeni udžbenik odobri, odnosno da se zahtjev za odobrenje
udžbenika odbije.

Članak 9.

Kad nakladnik podnese zahtjev za izmjenu i dopunu do 20 posto sadržaja odobrenog
udžbenika, Ministarstvo će imenovati povjerenstvo koje će utvrditi jesu li
promjene u skladu s nastavnim planom i programom i udžbeničkim standardom.

Članak 10.

Članovima Povjerenstva za prosudbu školskih udžbenika pripada naknada prema
posebnoj odluci ministra.

IV. Završne odredbe

Članak 11.

Obrasce iz članka 5. i 6. utvrđuje Ministarstvo i sastavni su dio ovoga
pravilnika.

Članak 12.

Ovaj pravilnik stupa na snagu danom objave u »Narodnim novinama«.

Klasa: 602-09/06-01/00060
Urbroj: 533-12-06-1
Zagreb, 20. studenoga 2006.

Ministar
**prof. dr. sc. Dragan Primorac**, v. r.

![](dodatni/350540.GIF)
![](dodatni/350541.GIF)
![](dodatni/350542.GIF)
![](dodatni/350543.GIF)
![](dodatni/350544.GIF)

![](dodatni/350545.GIF)

Pravilnik, NN 7/2007-295
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)